钦定古今图书集成/理学汇编/学行典/第109卷 > 朱子全书 > 《送徐生归吴中序》元·黄溍
## 钦定古今图书集成/理学汇编/学行典/第109卷 > 朱子全书 > 《送徐生归吴中序》元·黄溍

始，予留钱唐，辱与予游者仅十数人，欲相率推予为
之师，予谢不可，则皆曰“诺。”而徐生本中以予与其父
有雅故，犹执契家子之礼不废。其后十数人者，往往
取乡荐，或连中甲科，或遂魁天下士。独徐生试有司
辄不合，抱其所著书三十卷来京师。宰相有知其人
者，为言于上，乃得与国子齿。予方以菲才叨长学官，
徐生用故事执贽升堂，与予为师弟子之礼，予不容
自外也。亡何，徐生谒告归吴中省其母，求予言以识
别。予将何言哉？予闻古之为师者，言行而身化之道
在我矣。视夫不与道合者，约之使归于道焉尔。是以
善学者必就正于有道；善教者不徒剿取前人之成
说而渎告之也。苟惟剿取前人之成说而渎告之，则
粗通于句读者，无不可以为师。而予向也与徐生为
师弟子之礼久矣，奚俟今日乎？盖今之为师者，曰：“我
之资历当为是官，彼固不得以道责于我也。”为弟子
者，曰：“彼之品秩宜为是官，我固不敢以道望于彼也。”
夫如是，则徐生虽与予为师弟子之礼，非果以予能
言行而身化之也，而予亦安能言之哉？然予观徐生
所著书，类多出于前人之成说，无待于剿取而渎告
之也。徐生能不专以资口耳而务躬行焉，固非外是
而它有所谓道，在夫勉之而已，尚何言之求哉？于其
行也，姑书此以塞其意。昔之同游者，今或仕于京师，
或官于吴中，徐生试以是讯之，其以为然乎否乎？